medieval-data/medieval-letters huggingface dataset:
EPISTOLA CVIII. LAMBERTI AD G. PARISIENSEM ARCHIDIACONUM.
Author: Lambertus Atrebatensis

Merito sibi amatissimo fratri et domino G. Parisiensi archidiacono, LAMBERTUS, sanctae Atrebatensis Ecclesiae servus inutilis, quod oculus non vidit, nec auris audivit, nec in cor hominis ascendit.

Cum charitas vinculum perfectionis sit et magistra omnium virtutum, et juxta beatum Fulgentium episcopum qui in charitate ambulat, non errat, neque peccat, miramur satis et supra quare nuper manutergium quod illi Dei servo Melodunensi abbati fratri vestro miseramus, cujus obitum necdum audieramus, tam obstinaciter, si audeam dicere, tamque contradictorie tandem vobis retinere, sed non sine conditione, voluistis. Nolite itaque, dilecte mi frater et domine, nolite tale quid in nostris desideriis et votis deinceps facere, sed quod cum bona voluntate et plena charitate praedicto Dei servo munusculum misimus, quasi quodam jure haereditario, tum pro ejus dilectione, tum pro devota nostra donatione, vobis vindicare non negligatis. Bene valete, et orate pro nobis.
EPISTOLA CIX. LAMBERTI AD RICHARDUM ALBANUM.
Author: Lambertus Atrebatensis

Inter caeteros et prae caeteris episcopis honorabili domino et amico RICHARDO Albano, LAMBERTUS, sanctae Atrebatensis Ecclesiae servus inutilis et presbyter indignus, gaudium et laetitiam sempiternam in Spiritu sancto.

Ex abundanti dilectione bonitatis vestrae, quam circa nos geritis praesumentes, hunc praesentium latorem vobis commendamus, ut eum diligenter audiatis, et pro Dei amore et nostra petitione ut in suae causae justitia sentiat nostrum sibi prodesse patrocinium humiliter exoramus. Bene vale, reverende mi Pater et domine, in Domino Deo salutari nostro, et orate pro nobis.
EPISTOLA CX. LAMBERTI AD F. GERMANUM ET UTERINUM FRATREM SUUM.
Author: Lambertus Atrebatensis

LAMBERTUS, Dei miseratione Atrebatensis episcopus, F. germano et uterino fratri suo, luctari cum angelo sicut luctatus est Jacob, sed surgente aurora angelum non dimittere donec ab eo mereatur benedictionem suscipere.

Quoniam divina lex magis insequitur et prosequitur atque requirit promissa quam debita, nullus veraciter Christianus facilis aut fallax fiat ad promittendum, ne reus aut mendax judicetur promissum non adimplendo. Quantum autem piaculum animae sit mendacium, audiamus cum timore et tremore prophetam dicentem: Os quod mentitur occidit animam. Unde et David rex sanctissimus et propheta veracissimus ait: Perdes omnes qui loquuntur mendacium; et rursum: Viri sanguinum et dolosi non dimidiabunt dies suos. Et Dominus Jesus in Evangelio: Ex verbis enim tuis justificaberis, et ex verbis tuis condemnaberis. Sequitur et alia Scriptura dicens: In manibus linguae vita et mors. Super hoc detestabili et tam mortifero vitio audiamus sanum consilium sacrae Scripturae dicentis: Qui custodit os suum, custodit animam suam. Apostolus quoque Paulus praeco nostrae salutis et doctus medicus nostrae infirmitatis omnem catholicam Ecclesiam instruit dicens: Nolite mentiri invicem, exspoliantes vos veterem hominem cum actibus suis, et induentes novum eum qui secundum Deum creatus est in justitia et sanctitate veritatis. Corrigamus ergo juxta tot Scripturarum medicinalia praecepta pravas et perversas mentiendi consuetudines. Nullum decipiamus, nulli quod facere nolumus promittamus, quia dum caute et provide proximo mentimur, nos ipsos et animas nostras occidimus, et apostatam angelum imitamur, de quo Christus Jesus in sacrosancto Evangelio ait: Ille ab initio homicida fuit et in veritate non stetit, mendax est et pater ejus. Quia videlicet mendacii pater diabolus est, non generando, sed superbia illud sibi adinveniendo. Quare de mendacio tantum scribere voluerim lator praesentium et vobis et dilectae mihi fratrissae secreto intimabit. Bene valete in Domino, et sic studete transire per bona temporalia ut non amittatis aeterna.
EPISTOLA CXI. RICHARDI A. S. LEGATI AD LAMBERTUM.
Author: Lambertus Atrebatensis

RICHARDUS, Dei gratia Albanensis episcopus, apostolicae sedis, licet indignus, minister et legatus, venerabili fratri LAMBERTO Atrebatensi episcopo, salutem:

Audivimus morem abhorrendum et sacris canonibus prohibitum in Ecclesia vestra inolevisse, videlicet quasdam Ecclesias tres aut eo amplius personas principaliter praelatas habere, et una mortua, caeteras in partem ejus succedere, et sic usque ad ultimam, cum in beati Augustini commentariis recolamus nos legisse unam Ecclesiam unum tantum presbyterum habere debere. Hoc igitur prohibemus, et ut viriliter prohibeatis apostolica vobis auctoritate praecipimus. Ad hoc de usurariis hoc fieri apostolica auctoritate jubemus ut si eorum impetitores se eis pecuniam suam et usuram reddidisse testium assertione possint comprobare, non dubitetis eos judiciarium ordinem implevisse et sic usuram reddi debere.
EPISTOLA CXII. GILDUINI AD LAMBERTUM.
Author: Lambertus Atrebatensis

Domino LAMBERTO Atrebatensi Dei gratia episcopo, omnibus jure venerando, mihi vero prae caeteris speciali dilectione semper amplectendo, GILDUINUS vestrae servus sanctitatis, veram animae et corporis in Christo Jesu salutem.

Illum amorem et dilectionis gratiam quam circa parvitatem nostram sanctitas vestra dignata est exhibere ex quo vestrae familiaritatis notitia merui sublimari adhuc integram sentio et desidero permanere. Nisi enim pacem meam plurimum amaretis, fratribus nostris Aquicinensibus de me talia quaerentibus taliter non respondissetis. Cognovi enim, domno Drogone ex parte vestra mihi referente, fratres Aquicinenses me in abbatem sibi iterum elegisse, et ut super tali negotio eos juvaretis paternitatem vestram consuluisse, vos vero hoc non posse, quia jam nec vester monachus eram nec in vestra dioecesi commorabar, respondisse, nunc autem domnum Drogonem ut quaenam esset voluntas nostra super hac re diligenter sciscitaretur misisse. Unde vestrae sanctae charitati, quia quietem reclusionis nostrae turbare non vultis, multimodas gratias agimus, et ut super hoc vos adjutorem et defensorem semper habeam omnimoda prece obnixius deprecamur; quia revera non aliam voluntatem, teste Deo, de hac vel alia abbatia habemus vel ultra cooperante Deo habere volumus quam illa die habuimus qua illam dimisimus; et si voluntas inesset, certe salus corporis, quae jam deficit, ad tantum pondus nullo modo sufficiens esset. Valete.
EPISTOLA CXIII. LAMBERTI AD F. ABBATEM.
Author: Lambertus Atrebatensis

LAMBERTUS, Dei miseratione Atrebatensis episcopus, dilectio in Christo fratri F. abbati, spiritu ambulare, et desideria carnis non perficere, sed quae illi praecepit Deus cogitare semper et facere.

Cum litteras nostras nuper tibi miserimus et per obedientiam tibi praeceperimus quatenus in quinta praeterita feria ad nos venires, et necdum venisti, nec quare non veneris mandasti non sicut hactenus aeque portamus. Mandamus ergo tibi et ea qua tibi auctoritate praesumus constanter praecipimus quatenus, remota omni occasione, in instanti quinta feria sive prima sequenti sexta feria ante horam sextam te nobis praesentare non differas. Habemus enim tecum de religione tua et de conversatione monasterii tui collationem facere, quia cardinalis domnus Richardus episcopus, apostolicae sedis legatus, concilium celebrare ante festivitatem sancti Remigii disposuit et abbates Remensis provinciae adesse mandavit. Quoniam ergo melior est obedientia quam victima, et juxta beatum Gregorium usus rectae conversationis est ut obedientiam non imperet qui eam praelatis exhibere non novit, et vera obedientia moram non habet, interdicimus tibi et locum et sedem abbatis nisi quod mandamus adimplere cum diligentia studueris.
EPISTOLA CXIV. A. PRIORIS AQUICINENSIS AD LAMBERTUM.
Author: Lambertus Atrebatensis

Domino LAMBERTO, Dei gratia Atrebatensium episcopo, frater A. prior Aquicinensis, grexque sub eo degens, debitae obsequium subjectionis.

Quoniam, domine pater, ut vobis notum est, electione qua domnum Gilduinum elegeramus frustrati sumus, vestrae parentes jussioni, condicta die congregatis in unum cunctis propemodum filiis nostrae Ecclesiae, post multimodam ventilationem, tandem adminiculante sancto Spiritu, quem nostris votis affore oravimus cum lacrymis, communi consilio elegimus priorem ecclesiae Sancti Vedasti domnum Alvisum pastorem nobis fieri. Unde precamur vestram clementiam quatenus domnum Lambertum abbatem Sancti Bertini super hoc negotio pulsetis; ut quia monachus sui coenobii est professus, nostris assentiri dignetur votis, largiendo eum in quo acclamavit totius sanior capituli assensus unanimis. Valete.
EPISTOLA CXV. LAMBERTI AD JOANNEM MORINORUM EPISCOPUM.
Author: Lambertus Atrebatensis

Venerabili domino JOANNI, Dei gratia Morinorum episcopo, LAMBERTUS Atrebatensis Dei miseratione, si quid est, bene et semper valere in unico Dei Patris Filio.

Quia scriptum est, frater adjuvans fratrem, ambo consolabuntur, rogamus sanctitatem vestram de qua multum confidimus, imo praesumimus quatenus electionem quam Aquicinenses fratres de filio vestro Alviso Sancti Vedasti priore fecerunt nobiscum confirmetis et confortetis, vel ut eum abbatem habeant secundum auctoritatem vobis a Deo donatam instanter adjuvetis. Bene valete, reverende domine, et orate pro nobis.
EPISTOLA CXVI. LAMBERTI AD LAMBERTUM ABBATEM.
Author: Lambertus Atrebatensis

Honorabili domino et in veritate dilecto et semper diligendo LAMBERTO abbati, LAMBERTUS qualiscunque sanctae Atrebatensis Ecclesiae servus, et archidiaconi C. et R. salutis et sanctitatis suae amatores, gaudium et laetitiam sempiternam in Spiritu sancto, et amori Dei nihil praeponere.

Reverende domine et Pater honorande, quod a sapientia vobis divinitus data suppliciter exigimus, hilariter faciatis: quia juxta Apostolum, hilarem datorem diligit Deus, humiliter et efficaciter impetrare desideramus. Electionem siquidem Aquicinenses fratres de priore Sancti Vedasti Alvisio fecerunt. Placeat ergo vobis eum illis donare in abbatem et nobis ad obedientiam nostrae Ecclesiae absolutum reddere, ut in libertate spiritus et illis possit praeesse et prodesse et Deo digne ubique deservire; quoniam ex abundanti est vos docere quid beatus Benedictus de sancto Mauro fecerit, quid etiam sanctus Eustasius abbas de sancto Audomaro et Bertino et Mommoleno fecerit non latet; ut omnia in charitate fiant propter amorem Dei et dilectionem proximi, ex bono odore vestri monasterii alii refocillentur, et in vinea boni operarii per vos consolentur. Bene valete, dilecte Pater et domine, et orate pro nobis.
EPISTOLA CXVII. BALDRICI NOVIOMENSIS AD LAMBERTUM.
Author: Lambertus Atrebatensis

Domino et confratri LAMBERTO, Dei gratia Atrebaetensium episcopo, BALDRICUS sub eadem gratia Noviomensium et Tornacensium episcopus, salutem et veram in Christo dilectionem.

Fraternitati vestrae notificamus clericum istum Bernardum nomine in episcopatu nostro natum, nutritum et eruditum, ac per nos ad sacerdotii gradum fuisse promotum. Hunc etiam liberum vobis cum debita subjectione et obedientia mittimus, et ut ei paterna benignitate sui officii solatium concedatis charitative petimus. Valete.
EPISTOLA CXVIII. LAMBERTI AD ODONEM CAMERACENSEM.
Author: Lambertus Atrebatensis

Honorabili domino ODONI Cameracensium episcopo, LAMBERTUS sanctae Atrebatensis Ecclesiae qualiscunque minister, spiritualium gratiam gaudiorum.

Significatum est nobis a curia et per curiam Balduini Flandrensis comitis quod vos nuper apud Duacum per archidiaconos vestros A. et R. et nuntium imperatoris litteras praesentari fecistis, in quibus sic continetur, inter caetera scriptum: Unde mandando rogamus ut episcopum Cameracensem cum Ecclesia sibi commissa amore gratiae nostrae sustentare curetis in omnibus quaecunque eadem Ecclesia ante discordiam regni et sacerdotii in pago Atrebatensi sive in comitatu vestro tenuit. Ad haec quidam de nuntiis, quod in litteris praesentatis non continebatur, nominavit Stratam et Mareolam, et caetera quae voluit imperatoris esse dixit. Ecclesia vero Atrebatensis et nos adhuc nescientes quod Atrebatum fuerit de imperio, sed de regno Francorum, et per consilium et auxilium comitis Roberti apud Castellum tumulati, in cujus potestate Atrebatum erat, necnon et per licentiam et assensum Philippi Francorum regis, de cujus regno Atrebatum esse dignoscitur, et per concilia sub Rainoldo archiepiscopo Remis habita, et per auctoritatem apostolicae sedis et Urbani Romani pontificis II, tota actio Atrebatensis Ecclesiae decursa et ordinatio confirmata sit, videtur nobis vos inordinate erga nos et erga Atrebatensem Ecclesiam fecisse quod primo per curias principum querimoniam de nobis fecistis antequam nos per communes fratres nostros et Remensis provinciae suffraganeos conveniretis. Rogamus ergo vos per fraternitatis amorem, qua sanctitatem vestram sine simulatione diligimus, ut nobis rescribatis si praedictae querimoniae apud principes per vos sunt factae. Bene valete, et orate pro nobis.
EPISTOLA CXIX. FRATRIS WA. AD LAMBERTUM.
Author: Lambertus Atrebatensis

Domino et Patri reverendo sanctae Atrebatensis Ecclesiae Dei gratia episcopo LAMBEBTO, frater WA. servus servorum sanctae Trinitatis Rothomagi et sibi commissi fratres, salutem et debitae subjectionis obsequium.

Gratias, Domine, vestrae dignitatis excellentiae reverenter exhibemus, qui vestrae dilectionis benignitatem erga nos in tantum extendistis ut etiam post munus nobis vestra gratia impensum ipsam comprobaretis, et licet alterius provinciae nos simus, tamen concessa nobis Ambrisnensi ecclesia, vestros parochiales esse voluistis. Quapropter piae devotionis affectum devote vobis offerimus, et nos et omnia nostra vestrae jussioni subjicimus. Tantum etiam pro vobis nos acturos libenter promittimus quantum pro domno abbate defuncto paternae dignitatis et jus et consuetudo exigit. Pro dominis etiam nostris canonicis vestris quantum pro fratribus nostris in omnibus agere decrevimus. Istum autem fratrem nostrum R. ipsi Ambrisnensi loco praefecimus, cui ut vestrae dignitati debitam obedientiam exhibeat praecipimus. Sed et nos omnes tanquam Patri et domino cum omni subjectione vobis obedire cupimus.
EPISTOLA CXX.
Author: Lambertus Atrebatensis

Venerabili Patri et domino in Christo Jesu dilecto LAMBERTO Dei gratia Atrebatensium episcopo, GODEFRIDUS sanctae Ambianensis Ecclesiae inutilis servus, infinitae vitae gaudiis infinitis perfrui.

Fratres de titulo Sanctae Mariae Atrebatensis Ecclesiae et de titulo Sancti Vedasti de Castello, quos, Pater reverende, parvitati nostrae ad sacros ordines promovendos transmisistis, laeti suscepimus, ipsosque per manus nostrae impositionem, gratia Spiritus sancti cooperante, promotos sanctitati vestrae remittimus, Hugonem, Fulbertum, Elbertum, Hunoldum, Arnulfum in ordinem sacerdotii, Joannem, Adelelmum, Johannem, Robertum, Gislebertum, Odonem, Wicardum in ordinem diaconatus, Nicolaum, Gualterum in ordinem subdiaconatus. Valete. Actum est hoc anno Incarnationis Domini 1111, XVII Kal. Aprilis, indictione IV.
EPISTOLA CXXI. LAMBERTI AD IVONEM CARNOTENSEM.
Author: Lambertus Atrebatensis

Honorabili domino et Patri charissimo IVONI Dei gratia Carnotensium episcopo, LAMBERTUS, sanctae Atrebatensis Ecclesiae servus inutilis, quod oculus non vidit, nec auris audivit, nec in cor hominis ascendit.

Quoniam placuit paternitati vestrae per praesentium latorem et nos salutare et medicinam infirmitatis nostrae mittere, multum laetificastis nos qui in tantis bellorum tempestatibus et pressuris positus nostri memor fuistis. Quia vero tantas quantas debemus vobis gratias digne reddere non possumus, ab omnipotenti Domino et Salvatore nostro Jesu Christo retribuatur vobis in resurrectione justorum, quia saepius multa bona nobis fecistis et facitis. Reverende mi Pater et domine, bene valete semper in Spiritu sancto, et orate pro me peccatore, ut omnipotens Deus sanctis precibus vestris placatus me peccatorem a peccatis absolvere et de tenebris hujus vitae et de lacu miseriae dignetur misericorditer educere et in terra viventium constituere. Salutant vos multum domnus Clarembaldus archidiaconus et Rogerus diaconus, sanctitatis vestrae fidelissimi amatores.
EPISTOLA CXXII. LAMBERTI AD GODEFRIDUM AMBIANENSEM.
Author: Lambertus Atrebatensis

Dilecto et semper diligendo domino GODEFRIDO Dei gratia Ambianensi episcopo, LAMBERTUS, sanctae Atrebatensis Ecclesiae servus inutilis, continuam in omnibus Spiritus sancti consolationem.

Guisfridus de Hamelaincourt et Guido frater ejus multum conqueruntur nobis quod cum primum vobis servierint, pro excommunicatis habeatis, cum nec ecclesiam intraverint, nec hominem inde captum extraxerint, nec etiam atrium intraverint, aut de ejus captione vel redemptione partem aliquam exspectent; et inde instanter quaerunt a nobis judicium Atrebatensis Ecclesiae, si a vobis debeant excommunicari. Similiter et Theodoricus de Abling et Guinemarus frater ejus et alii parochiani nostri qui ad Guarmundum transierunt de Pinchegny conquerunt quod eos excommunicaveritis et nos inde eos male tractamus, et judicium quaerunt a nobis et a nostra Ecclesia, cum parati sint jurare quod scienter nihil de vestro habuerint, neque Guarmundo pro timore Dei et vestro deinceps servient. De Hugone Campdavene nihil remandamus, quia in episcopatu nostro nec demoratur nec invenitur. Nos tamen accepto consilio fratrum nostrorum atque abbatum in nullo audemus vobis consulere ut transgrediamini antiquos terminos quos patres nostri constituerunt in ligando et solvendo populum Dei. Nobis vero non expedit ut pro damno rerum aut perditione pecuniarum in aliquo excedamus legem Domini, quae irreprehensibilis est. Bene valete, et orate pro nobis.
EPISTOLA CXXIII. LIETARDI SUESSIONENSIS AD LAMBERTUM.
Author: Lambertus Atrebatensis

LAMBERTO Dei gratia Atrebatensium episcopo, LIETARDUS humillimus Suessionensium episcopus, in electorum numero perenni gaudio feliciter perfrui.

Quoniam hunc Odonem inter nos educatum atque inferiorum ordinum dignitate sublimatum accepimus, honorum testimonio confisus ad sacerdotium promovimus. Hunc ergo praedictum sacerdotem et quod in suo juris habebamus vestrae diligentiae committimus. Valete.
EPISTOLA CXXIV. RADULFI REMENSIS AD LAMBERTUM.
Author: Lambertus Atrebatensis

RADULPHUS Dei gratia Remorum archiepiscopus, venerabili fratri et coepiscopo suo LAMBERTO Atrebatensi, salutem.

Personae Laudunensis Ecclesiae ad nos venientes nobis retulerunt se communi totius cleri voluntate et populi expetitione, cum regio etiam assensu, domnum Hugonem Aurelianensis Ecclesiae decanum in episcopum elegisse; per quem et Ecclesiae suae desolationi et urbis et patriae calamitati subveniri posse in Dei misericordia sperantes, saepius iterata precum instantia a nobis exegerunt ne electi sui consecrationem diutius differremus. Quocirca confratres et coepiscopos nostros ad ipsum pridie Nonas Augusti consecrandum Remis convocavimus, cum quibus vestram praesentiam adesse plurimum consolaremur. Sed quia infirmitate praepediente affuturum esse desperamus, fraternitatis vestrae discretioni mandamus quatenus, prout sanctorum Patrum expetit auctoritas, ad praedicti electi consecrationem assensum vestrum mittere procuretis. Valete.
EPISTOLA CXXV. LAMBERTI AD RADULPHUM.
Author: Lambertus Atrebatensis

Reverendo Patri et domino RADULPHO Dei ordinatione Remorum archiepiscopo, LAMBERTUS qualiscunque Atrebatensis Ecclesiae minister, spiritualium gratiam gaudiorum.

Pro domno Hugone Aurelianensis Ecclesiae decano, nunc autem Laudunensis Ecclesiae electo, de quo nostrum assensum, quia canonicum est, habere voluistis, paternitati vestrae litteris nostrae parvitatis remandamus, ut quidquid de ejus consecratione vestra metropolitana auctoritas judicaverit, et juxta statuta sanctorum Patrum in nomine Domini fecerit, et nos gratanter assensum praebere, et ut Deus omnipotens illum sua gratia dignum perficiat plurimum exoptare. Bene valete, reverende Pater et domine, cum omnibus Remis in Spiritu sancto congregatis, et orate pro nobis.
EPISTOLA CXXVI. AD BALDUINUM FLANDRIAE COMITEM.
Author: Lambertus Atrebatensis

LAMBERTUS Dei miseratione Atrebatensis episcopus, honorabili et magnifico Flandrensium comiti BALDUINO, auxilium et consilium a Domino Deo semper.

Clementia comitissa mater vestra conqueritur quod ei dotalitia sua et alias possessiones quas pater vester ei contradidit et quiete possidere permisit, vos quoque ut easdem ei . . . . . possessiones quiete et sine scandalo possidere permittatis. Unde rogamus excellentiam vestram ut matrem vestram ad iracundiam non provocetis, sed juxta praeceptum Domini qui dixit Honora patrem tuum et matrem tuam ut sis longaevus super terram quam Dominus Deus daturus est tibi, in mansuetudine supportetis, ut a Domino longaevus et princeps pacificus vivatis super terram. Quod si hoc facere nolueritis, rogat nos et nos rogantes pro ea exposcimus quatenus ei diem constituatis, et comites terrae vestrae et castellanos quos ipsa in hac causa adesse voluerit convocetis, et quod ab illis ei judicatum fuerit in curia vestra sive in curia regis Francorum parata est sequi. Valete.
EPISTOLA CXXVII. LAMBERTI AD EUSTACHIUM BONONIENSEM COMITEM.
Author: Lambertus Atrebatensis

LAMBERTUS, Dei miseratione Atrebatensium episcopus, dilecto et honorabili Bononiensium comiti EUSTACHIO, parochiano suo, aeternam in Domino Deo salutem.

Militem captum de Nigella, cui Dominus dedit refugium in ecclesia Beatae Mariae semper virginis Dominae nostrae, ut liberum faciatis et securum, et Ecclesiam Dei honoretis et castellum vestrum in libertate spiritus exoramus. Et quoniam audivimus comitem Flandriae apud Lens esse, mandamus ei per vos et litteris praesentibus supplicamus ut eumdem militem per terram suam securum abire permittat. Nemo enim vestrum est dives vel pauper qui in periculo mortis aut captionis ad ecclesiam confugeret quin vellet per Ecclesiam liberari. Bene valete, et facite quae Dei sunt, et Deus faciet quae vestra erunt.
EPISTOLA CXXVIII. LAMBERTI AD RADULPHUM REMENSEM.
Author: Lambertus Atrebatensis

Reverendo Patri et domino RADULFO Dei miseratione Remorum archiepiscopo, omnibusque honorandis episcopis et abbatibus Remis in nomine Jesu congregatis, LAMBERTUS sanctae Atrebatensis Ecclesiae qualiscunque minister, disciplinam et sapientiam in Spiritu sancto.

Quoniam complacuit vobis, reverende Pater, pro querela canonicorum nostrorum et domni Henrici Sancti Vedasti abbatis et monachorum nobis mandare ut invitatio abbatis usque in Kalendas Novembris differretur, sicut mandastis factum est, et ex utraque parte collaudatum. Bene valete, reverende Pater, et honorabiles episcopi domini mei, cum omnibus in concilio congregatis, et orate pro me peccatore, et instanter elaborate ut Ecclesiis nostris non illam quam mundus dare potest, sed illam quae exsuperat omnem sensum, videlicet angelorum et hominum, Deo miserante et Spiritu sancto cooperante, pacem per vos nos gaudeamus consecutos.